Úradný vestník L 338 , 05/12/1990 S. 0003 - 0006

Fínske špeciálne vydanie: Kapitola 3 Zväzok 35 S. 0179

Švédske špeciálne vydanie: Kapitola 3 Zväzok 35 S. 0179



Nariadenie Rady (EHS) č. 3500/90 z 27. novembra 1990, ktorým sa mení a dopĺňa nariadenie (EHS) č. 2261/84 stanovujúce všeobecné pravidlá na poskytovanie podpory na výrobu olivového oleja a podpory organizáciám výrobcov olivového oleja RADA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, so zreteľom na nariadenie Rady č. 136/66/EHS z 22. septembra 1966 o vytvorení spoločnej organizácie trhu s olejmi a tukmi [1], naposledy zmenené a doplnené nariadením (EHS) č. 3499/90 [2], a najmä na jeho článok 5 ods. 4, so zreteľom na návrh Komisie, keďže článok 5 nariadenia č. 136/66/EHS stanovuje, že podpora na výrobu olivového oleja sa poskytuje na základe množstva oleja skutočne vyrobeného pestovateľmi olív, ktorých priemerná výroba činí aspoň 500 kg za hospodársky rok a ostatnými pestovateľmi olív na základe počtu a pestovateľských možností olivových stromov a výnosov z takýchto stromov stanovených v súlade s bežnou metódou a za predpokladu, že dopestované olivy boli skutočne spracované; keďže s cieľom zlepšiť dozor nad celkovými činnosťami lisovní oleja a množstvami oprávnenými na poskytovanie podpory, poskytnutie podpory musí byť vo všetkých prípadoch podmienené skutočnosťou, že olivy budú vylisované v schválených lisovniach a že žiadateľ predloží osvedčenie o vylisovaní; keďže s cieľom stabilizovať výšky podpory zabezpečovanej formou bežnej podpory zabránením značných výkyvov na výnosoch z jedného hospodárskeho roka na druhý hospodársky rok, musí sa prijať ustanovenie že podpora sa bude vyplácať na základe priemerných výnosov za predchádzajúce štyri hospodárske roky; keďže vzhľadom na pestovateľov olív, ktorých výroba činí aspoň 500 kg za hospodársky rok sa javí správnejšie vyplácať zálohu na základe množstva vypestovaného každým jednotlivým pestovateľom olív; keďže ustanovenie sa musí prijať aj v systéme rýchlejšieho vyplácania záloh združeným výrobcom, z dôvodu úloh preverenia ich dokumentov držaných v organizáciách; keďže s cieľom zlepšiť riadenie systému podpory, úlohy overovania, ktoré pripadajú organizáciám a kontroly, ktoré musia vykonávať členské štáty na účely vyplácania podpory musia byť lepšie vymedzené; keďže berúc do úvahy osobitnú situáciu v Portugalsku, tento členský štát musí byť oprávnený na obmedzenú dobu prijať osobitné opatrenia pre schválené lisovne a pre prípady predajov olív pestovateľmi; keďže nariadenie (EHS) č. 2261/84 [3], naposledy zmenené a doplnené nariadením (EHS) č. 1226/89 [4], by sa malo príslušne zmeniť a doplniť, PRIJALA TOTO NARIADENIE: Článok 1 Nariadenie (EHS) č. 2261/84 sa týmto mení a dopĺňa takto: 1. V článku 2: a) odsek 4 sa nahrádza takto: "4. V prípade pestovateľov olív, ktorých priemerná výroba je aspoň 500 kilogramov oleja za hospodársky rok, sa bude podpora poskytovať v súlade s prvou zarážkou článku 5 ods. 2 nariadenia č. 136/66/EHS vzhľadom na množstvo oleja skutočne vyrobené v niektorej schválenej lisovni. V prípade ostatných pestovateľov sa podpora bude poskytovať v súlade s druhou zarážkou článku 5 ods. 2 nariadenia č. 136/66/EHS a bude sa rovnať čiastke získanej uplatnením priemerných výnosov olív a výťažkov oleja za prechádzajúce štyri hospodárske roky, stanovenej v súlade s bežnou metódou a v súlade s článkom 18 tohoto nariadenia, vzhľadom na počet rodiacich olivových stromov a za predpokladu, že olivy budú spracované na olej v schválenej lisovni."; b) v odseku 5, v prvom pododseku sa číselný údaj "400" nahrádza údajom "500". 2. V článku 3: a) odsek 3 sa nahrádza takto: "3. Pestovatelia olív, ktorí sú členmi organizácie výrobcov, predložia svojej organizácii pred uplynutím lehoty, ktorá bude stanovená, individuálnu žiadosť o poskytnutie podpory doloženú dokladom, že olivy boli vylisované vo schválenej lisovni."; b) odsek 6 sa nahrádza takto: "6. Pestovatelia olív, ktorí nie sú členmi organizácie výrobcov, musia k dátumu, ktorý sa musí stanoviť, predložiť príslušným orgánom dotknutého členského štátu žiadosť o poskytnutie podpory doloženú dokladom, že olivy boli vylisované v schválenej lisovni."; 3. Článok 6 sa nahrádza takto: "Článok 6 1. Uznané organizácie výrobcov, ktoré nie sú členmi združenia uvedeného v článku 20c ods. 2 nariadenia č. 136/66/EHS: - predložia v súlade s článkom 3 ods. 1 prehlásenia o pestovaní všetkých svojich členov, - predložia raz mesačne v štandardizovanej forme vhodnej na počítačové spracovanie tak, ako je uvedené v článku 16, žiadosti svojich členov o poskytnutie podpory. Podpora sa žiada na množstvo vypestované tými členmi, ktorí dokončili výrobu oleja, za predpokladu, že sa vykonali kontroly stanovené v článku 8 ods. 1 a povinnosti z nich vyplývajúce sa splnili. Všetky žiadosti týkajúce sa výroby za jeden hospodársky rok sa musia podať pred dátumom, ktorý bude stanovený, inak sa vylúčia. - dostanú od dotknutého členského štátu zálohy podpory na výrobu, ako je uvedené v článku 12, a zostatok podpôr, a bezodkladne ich rozdelia medzi členských pestovateľov olív. 2. V prípadoch, keď organizácia výrobcov patrí do združenia takýchto organizácií, tak prehlásenia o pestovaní a žiadosti o podporu členských pestovateľov olív musí predkladať združenie." 4. Článok 7 sa ruší. 5. Článok 8 sa nahrádza takto: "Článok 8 1. Pred predložením žiadosti o podporu musí každá organizácia výrobcov skontrolovať: - zhodu spisu predloženého každým z jej členov s povinnosťami uvedenými v článku 3 a najmä existenciu dokladu o tom, že olivy boli vylisované v schválenej lisovni, - vzhľadom na pestovateľov olív, ktorých priemerná výroba činí aspoň 500 kg olivového oleja za hospodársky rok, či údaje poskytnuté každým pestovateľom pokiaľ ide o množstvá vylisovaných olív a množstvá získaného oleja zodpovedajú množstvám olív a oleja uvedeným v doklade o vylisovaní. 2. Organizácia výrobcov postúpi spisy o svojich členoch príslušným orgánom predmetného členského štátu, pokiaľ sa nepotvrdí zhoda uvedená v druhej zarážke odseku 1." 6. V článku 10 sa prvá zarážka nahrádza takto: "— koordinujú činnosť organizácií, z ktorých sú zložené a zabezpečia, aby tieto činnosti boli v súlade s týmto nariadením, a najmä priamo a v súlade s percentom ktoré sa musí určiť, preverujú spôsob, akým boli vykonané kontroly podľa článku 8,". 7. Článok 12 sa nahrádza takto: "Článok 12 1. Každý pestovateľ olív, ktorého priemerná výroba činí aspoň 500 kg olivového oleja za hospodársky rok môže obdržať zálohu na čiastku požadovanej podpory. 2. Pre pestovateľov olív, ktorí sú členmi organizácie výrobcov, záloha: - bude rovná čiastke získanej vynásobením jednotkovej čiastky podpory stanovenej podľa článku 17 a ods. 2 s 90 % množstva oleja uvedeného v žiadosti o podporu, - sa nemôže poskytovať, pokiaľ kontroly uvedené v článku 8 ods. 1 a kontroly na mieste uvedené v článku 14 ods. 3a druhá zarážka — bez toto, aby tým boli dotknuté ostatné kontroly v prípade, že boli nevyhnutné — neboli vykonané. 3. Pre pestovateľov olív, ktorí nie sú členmi organizácie výrobcov a pre združených pestovateľov olív, ktorí sa nemôžu odvolávať na odsek 2, záloha: a) bude rovná sume získanej vynásobením jednotkovej podpory stanovenej v súlade s článkom 17 a ods. 2 s množstvom uvedeným v žiadosti o podporu; b) sa nemôže poskytnúť, pokiaľ: - výnosy olív a výťažky oleja neboli stanovené za bežný hospodársky rok v súlade s článkom 18, - kontroly uvedené v článku 8 ods. 1 a kontroly vykonané na mieste uvedené v článku 14 ods. 3a neboli vykonané.". 8. V článku 14: a) odsek 2 sa nahrádza takto: "2. Vyrábajúce členské štáty preverujú činnosť každej organizácie združenia výrobcov a najmä to, či tieto orgány vykonali kontrolné činnosti v zmysle článku 8 ods. 1 a článku 10 prvá zarážka."; b) vkladá sa nasledujúci odsek: "3. a. Na účely vyplatenia podpory pestovateľom olív, ktorých priemerná výroba činí aspoň 500 kg olivového oleja za hospodársky rok, vyrábajúce členské štáty musia skontrolovať: - správnosť prehlásenia o pestovaní na základe kritérií, ktoré sa musia stanoviť, - zhodu medzi množstvom oleja zapísaným v žiadosti o podporu a množstvom vykázaným v skladovej evidencii schválených lisovní, - zhodu medzi výrobou olív, o ktorých pestovateľ olív prehlási, že boli vylisované vo schválenej lisovni, a údajmi uvedenými v jeho prehlásení o pestovaní podľa kritérií, ktoré budú stanovené." c) odsek 4 sa nahrádza takto: "4. Vzhľadom na olivový olej uvedený v časti 1 prílohy k nariadeniu č. 136/66/EHS a vyrobený pestovateľmi olív, ktorých priemerná výroba je nižšia ako 500 kg olivového oleja za hospodársky rok, kontroly musia preveriť: - správnosť prehlásenia o pestovaní na základe kritérií, ktoré sa musia stanoviť, - existenciu dokladov o tom, že olivy boli vylisované v schválenej lisovni." 9. V článku 15, odsek 3 sa nahrádza takto: "3. Ak kontroly uvedené v článkoch 13 a 14 nepotvrdia číselné údaje uvádzané v skladovej evidencii schválenej lisovne, tak dotknutý členský štát určí — bez tohoto, aby tým boli dotknuté akékoľvek iné sankcie, ktoré môžu byť uvalené na lisovňu, — každému pestovateľovi, ktorého priemerná výroba činí aspoň 500 kg olivového oleja za hospodársky rok a ktorý si nechal svoju úrodu olív vylisovať v danej lisovni, množstvo oleja na ktoré bude podpora poskytnutá." 10. Článok 17a sa nahrádza takto: "Článok 17a 1. Do 1. decembra bežného hospodárskeho roka Komisia stanoví priemerné výnosy olív a výťažky oleja za štyri predchádzajúce hospodárske roky. 2. V súlade s postupom uvedeným v článku 38 nariadenia č. 136/66/EHS sa do 1. apríla vzhľadom na bežný hospodársky rok určí nasledujúce: - odhadovaná výroba; - jednotková čiastka podpory na výrobu, ktorá sa môže vyplatiť vopred. Táto čiastka musí byť taká, aby sa — za výrobných podmienok každého hospodárskeho roku — zabránilo akémukoľvek riziku neoprávnenej platby pestovateľom olív. 3. Najneskôr šesť mesiacov po skončení hospodárskeho roka sa v súlade s postupom uvedeným v odseku 2 na daný rok stanoví: - množstvo skutočne vyrobené, na ktoré sa nárok na podporu uznáva, - čiastka jednotkovej podpory na výrobu uvedená v článku 5 ods. 1 piatom podods. písm. b) nariadenia č. 136/66/EHS, vyplácaná výrobcom, ktorých priemerná výroba činí aspoň 500 kg za hospodársky rok; - množstvo, ktoré sa prenesie do nasledujúceho hospodárskeho roku, pokiaľ vyrobené množstvo uvedené v prvej zarážke bude menšie ako najvyššie stanovené množstvo. 4. Členské štáty oznámia najneskôr do 15. marca Komisii svoje odhady výroby olivového oleja na bežný hospodársky rok. Komisia môže použiť aj iné zdroje informácií a v prípade potreby nechať vypracovať štúdie alebo prehľady týkajúce sa výroby olivového oleja." 11. V článku 21 sa dátum "1. január 1990" nahrádza dátumom "1. január 1995". Článok 2 1. S cieľom zabezpečiť hladký prechod od mechanizmov platných v súčasnosti na mechanizmy zavedené podľa tohoto nariadenia môže Komisia rozhodnúť o akýchkoľvek nevyhnutných opatreniach na hospodársky rok 1990/91 v súlade s postupom uvedeným v článku 38 nariadenia č. 136/66/EHS. 2. Odchylne od ustanovení tohoto nariadenia a pre hospodárske roky 1990/91 a 1991/92: - Portugalsko môže udeliť dočasné schválenie lisovniam, ktoré sa nachádzajú na jeho území po podmienkou, že v ich skladovej evidencii sa bude nachádzať minimálne — pre každú osobu, ktorá si nechala vylisovať olivy v predmetných lisovniach — prehlásenie o množstvách vylisovaných olív a získaného oleja, - podpora na výrobu sa môže poskytnúť pestovateľovi olív v Portugalsku v súlade s druhým pododsekom článku 2 ods. 4 nariadenia (EHS) č. 2261/84 vtedy, ak v prípadoch úplného alebo čiastočného predaja svojej výroby olív takýto pestovateľ olív nie je schopný predložiť doklad o vylisovaní v schválenej lisovni pod podmienkou, že bude predložená faktúra o predaji olív. Článok 3 Toto nariadenie nadobúda účinnosť v deň jeho uverejnenia v Úradnom vestníku Európskych spoločenstiev. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Bruseli 27. novembra 1990 Za Radu predseda V. Saccomandi [1] Ú. v. ES 172, 30.9.1966, s. 3025/66. [2] Ú. v. ES L 338, 5.12.1990, s. 1. [3] Ú. v. ES L 208, 3.8.1984, s. 3. [4] Ú. v. ES L 128, 11.5.1989, s. 17. --------------------------------------------------